**Šerpa rallye** sú prvé preteky vysokohorských nosičov na svete, ktoré sa od roku 1985 pravidelne uskutočňujú v slovenských horách. Organizátori niektoré ročníky usporiadali v talianskych a v rakúskych Alpách. Na pretekoch sa zúčastňujú muži i ženy. Ich úlohou je vyniesť na vysokohorskú chatu v čo najrýchlejšom čase 60 resp. 20 kg náklad.

Viktor Beránek, jeden z najúspešnejších vysokohorských nosičov
Viktor Beránek v cieli pretekov na Téryho chate
Miroslav Jílek ml. v cieli na Téryho chate v roku 1993
Jaroslav Švorc si pripravuje náklad, rok 1999
Popradské pleso 1966. Pretekár balí náklad
Eduard Lipták v cieli pretekov na Chate pod Rysmi v roku 1996
Tradične vyprevádza nosičov na preteky Šerpa band

Z histórie
----------

Horskí nosiči sú nerozlučnou súčasťou vysokohorského prostredia vo Vysokých a Nízkych Tatrách a v Malej Fatre. Zásobujú chaty a bez ich takmer každodennej práce by sa chatári, horolezci i turisti nezaobišli. Spoločné stretnutia horských nosičov počas letnej i zimnej turistickej sezóny bývali zriedka a mnohé boli len náhodné. S návrhom na spoločné stretnutie prišiel v roku 1969 chatár Belo Kapolka. Uvažoval o súťaži nosičov, ktorá by bola akýmsi triatlonom, pozostávajúcim z nosenia, lezenia a dokonca plávania v ľadových vodách tatranských plies. 

Myšlienka časom upadla do zabudnutia a oživil ju chatár na Chate pod Rysmi Viktor Beránek a bývalý chatár na tejto chate Peter Rajec, ku ktorým sa pridal pedagóg a vysokohorský nosič PaedDr. Jaroslav Švorc. Stali sa zakladateľmi a organizátormi Šerpa rallye. 

Prvé preteky sa uskutočnili 12. októbra 1985 z Chaty pri Popradskom plese na Chatu pod Rysmi. Zúčastnilo sa ich 8 nosičov z Chaty pod Rysmi, Téryho chaty a Chaty hrdinov SNP pod Ďumbierom. Nosiči museli prekonať so 60 kg nákladom výškový rozdiel 750 m n. m.. Dĺžka trate bola 4,5 km, pričom turisti prejdú túto trasu v priemere za 2 hodiny. Víťaz prvých pretekov Viktor Beránek so 60 kg nákladom na pleciach ju prešiel za 1 h 31 minút. Lekári MUDr. Igor Miko a MUDr. Igor Ďuračka, ktorí pretekárov sledovali, boli prekvapení dosiahnutým časom i výkonom, keď sa v cieli tepová frekvencia nosičov pohybovala na hranici submaxima a konštatovali, že sa všetci môžu zúčastniť na pretekoch aj na budúci rok.

### Šerpa cup

Preteky horských nosičov pokračovali v nasledujúcich rokoch a ich cieľom sa postupne stávali vysokohorské chaty vo Vysokých a Nízkych Tatrách, vo Veľkej Fatre, v Taliansku a Rakúsku. V rámci pretekov sa počas troch ročníkov uskutočnila séria pretekárskych vynášok, ktorú usporiadatelia nazvali *Šerpa cup*. V roku 1994 mali prvé preteky Šerpa cupu cieľ na Zbojníckej chate, druhé na Téryho chate, tretie na Chate pod Rysmi. Štvrté kolo malo cieľ na Chate generála Milana Rastislava Štefánika a piate na chate Rifugio Garibaldi v Taliansku. Šerpa cup pokračoval dvojkolovými pretekmi v roku 1995 a rovnako dvojkolovými pretekmi v roku 1997. 

### Lady rallye

Ženy - nosičky sa prvý raz objavili na trati 12. augusta 1994. Na štarte pri Chate na Popradskom plese a cieľom na Chate pod Rysmi, ich bolo osem. Organizátori sa rozhodli, že ponesú 20 kg náklad. Všetky si ho naložili do plecniakov. Boli to aktívne športovkyne, medzi nimi slovenská reprezentantka v akrobatickom lyžovaní, účastníčka ZOH v Albertville Zuzana Smierčáková, dve dievčatá z Havířova, ba dokonca anglická lektorka pôsobiaca na Slovensku. Pretekali ženy, ktoré pracovali na vysokohorských chatách a horolezkyne. Preteky mali nielen tradičnú formu, ale pozorná porota posudzovala aj „umelecký dojem" pretekárok, oblečenie a „ladnosť pohybov". Išlo o recesiu a zábavu. Od roku 1994 sa ženy stali trvalou súčasťou pretekov. Na niektorých sa zúčastnili juniorky, ktoré niesli na pleciach 10 kg náklad.

Majstrovstvá sveta
------------------

Organizátori 27. ročníka Šerpa rallye usporiadali prvé neoficiálne Majstrovstvá sveta vo vysokohorskom nosení. Uskutočnili sa 23. októbra 2011 so štartom pred Mestským úradom v Starom Smokovci. Ciel bol na Zbojníckej chate. Celkové prevýšenie bolo 960 metrov a dĺžka trate merala 9 km. Muži niesli 50 kg a ženy 20 kg náklad. Prvým neoficiálnym majstrom sveta sa stal Matúš Vnenčák z Téryho chaty, ktorý dosiahol čas 1:50,30 hod.. Odvahu pretekať sa mali len slovenskí nosiči a okrem slovenských jedna poľská nosička. 

Súčasťou podujatia bolo detské *Baby rallye*. V jubilejnom 30. ročníku opäť súťažili malí „vysokohorskí nosiči". Mali za úlohu prísť čo najskôr po asfaltovej ceste od zastávky TEŽky k horskému hotelu na Popradskom plese. Pravdaže, bez nákladu. Každé dieťa dostalo v cieli pamätnú medailu.

Počasie
-------

Preteky sa uskutočňujú v každom počasí. 
Napríklad:

* Počas 5. ročníka pretekov na Chatu pod Rysmi 14. októbra 1989 nosiči niesli 50 kg náklad, znížený pre nepriaznivé počasie.
* 8. ročník – Rifugio Garibaldi (Chata Garibaldi, 2 550 m n. m.), Talianske Alpy, 10. október 1992

Prevýšenie 640 m, dĺžka trate 6 km. Bolo nepriaznivé počasie, 80 – 100 cm nového snehu. 

* 12. ročník – Chata pod Rysmi, 19. október 1996, na štarte pri Chate na Popradskom plese boli 3°C, v cieli -2°C, v doline pršalo, o niečo vyššie snežilo. Nosiči, bolo ich spolu so ženami 39, sa museli popasovať s ľadovými úsekmi, najmä pod chatou.
* Na 18. ročníku 20. októbra 2002 s cieľom na Chate pod Rysmi bolo chladno, snežilo a na veľkej časti trate bol ľad a sneh. Ženám prvý raz znížili hmotnosť nákladu na 15 kg.
* V snehu nosili ťažký náklad pretekári, počas 19. ročníka, ktorý sa uskutočnil 25.októbra 2003, na chatu Glorer Hütte pod Grossglocknerom v Rakúsku. Cieľ bol vo výške 2 642 m n. m..
* 22. ročník 21. október 2006. Cieľ pretekov bol v 1 864 m n. m. na talianskej chate Rifugio Tagliaferri v oblasti Alpi Orobie. Pršalo.
* 23. ročník 20. október 2007. Počas stúpania do cieľa na Kamennej chate v Nízkych Tatrách sa museli popasovať so studeným vetrom, snehom a ľadom. Na trati bolo miestami až 50 cm snehu.

Náklad
------

Preteky vysokohorských nosičov preverujú nielen ich výkonnosť a obratnosť. Nosiči výdatne pomáhajú zásobovať chaty v jesennom období, pred zimnou sezónou. Na krošniach i v plecniakoch nosia počas pretekov väčšinou koks alebo drevo. Súčasťou pretekov bola výdatná pomoc nosičov pri obnove Zbojníckej chaty, ktorá v noci zo 14. na 15. júna 1998 vyhorela. V rokoch 1998 – 2000 vyniesli počas pretekov na chatu 7210 kg rôzneho stavebného materiálu.

Pretekárske úspechy
-------------------

Na Šerpa rallye sa v uplynulých rokoch zúčastnili stovky pretekárov – nosičov. Medzi nimi vynikali chatár z Chaty pod Rysmi Viktor Beránek, pracovník Horskej záchrannej služby Edo Lipták – Kuro, vysokohorský nosič Igor Fabícius, Oto Janigloš, Marcel Melicherčík, Mikuláš Knižka, vysokohorský nosič Miroslav Šarina, Matúš Vnenčák, Matej Fabšík, chatár z Téryho chaty Miroslav Jílek ml. Martin Maličký, ktorí si odniesli najviac víťazstiev. Medzi ženami vynikala Lenka Hiklová – Lackovičová. Boli aj takí, ktorí si to vyskúšali prvýkrát a boli aj takí, ktorí preteky z rôznych príčin nedokončili. Niektorým išlo o recesiu, iní sa rozhodli preveriť si svoju kondíciu. Z tých niekoľkých stoviek účastníkov len málo bolo profesionálnych alebo sezónnych vysokohorských nosičov. Na tridsiatich ročníkoch Šerpa rallye sa zúčastnilo 1086 mužov a 343 žien. 

### Rekordy

**Chata pod Rysmi**

* Oto Janigloš 1:26,00 hod.
* Lenka Hiklová – Lackovičová 1:09,17 hod.

**Štefánikova chata**

* Miroslav Šarina 0:54,56 hod.
* Lenka Hiklová – Lackovičová a Kristína Lapinová 0:48,27 hod.

**Téryho chata**

* Oto Janigloš 1:25,11 hod.
* Lucia Pastoreková 1:18,13 hod.

**Zbojnícka chata**

* Mikuláš Knižka 1:22,59 hod.
* Lenka Hiklová – Lackovičová 1:10,11 hod.

**Kamenná chata**

* Matúš Vnenčák 1:19,43 hod.
* Lenka Hiklová – Lackovičová a Michaela Izakovičová 1:05,52 hod.

**Skalnaté pleso**

* Matej Fabšík 2:05,46 hod.
* Alena Rücklová 1:40,17 hod.

**Rifugio Garibaldi**

* Viktor Beránek 1:36,33 hod.
* Lenka Hiklová – Lackovičová 1:22.00 hod.

**Rifugio Tagliaferri**
Martin Maličký 1:34, 27 hod. 
Lenka Hiklová – Lackovičová 1:23,10 hod.
**Glorerhütte**

* Mikuláš Knižka 1:45,38 hod.
* Lenka Hiklová – Lackovičová 1:14,58 hod.

(poznámka: rekordy platné do 30. ročníka pretekov)

Kalendárium Šerpa rallye
------------------------

* 1. roč. Chata pod Rysmi, 12. október 1985
* 2. roč.Chata hrdinov SNP pod Ďumbierom, 11. október 1986
* 3. roč. Téryho chata, 31. október 1987
* 4. roč. Zbojnícka chata, 15. október 1988
* 5. roč. Chata pod Rysmi, 14. október 1989
* 6. roč. Chata pod Rysmi, 27. október 1990
* 7. roč. Štefánikova chata pod Ďumbierom, 19. október 1991
* 8. roč. Rifugio Garibaldi, Taliansko, 10. október 1992
* 9. roč. Téryho chata, 16. október 1993
* 10. roč. **Šerpa rallye cup ´94** a **1. roč. Lady rallye**
	+ 1. kolo, Zbojnícka chata , 11. jún 1994
	+ 2. kolo, Téryho chata, 9. júl 1994
	+ 3. kolo, Chata pod Rysmi, 12. august 1994
	+ 4. kolo, Štefánikova chata pod Ďumbierom, 10. september 1994
	+ 5. kolo, finále, Rifugio Garibaldi, Taliansko, 6.– 10. október 1994
* 11. roč. **Šerpa rallye cup ´95**
	+ 1. kolo, Téryho chata, 10. jún 1995
	+ 2. kolo, Chata pod Rysmi, 21. október 1995
* 12. roč. Chata pod Rysmi, 19. október 1996
* 13. roč. **Šerpa rallye cup ´97**
	+ 1. kolo, Štefánikova chata pod Ďumbierom, 21. jún 1997
	+ 2. kolo, Rifugio Garibaldi, 11. október 1997
* 14. roč. Zbojnícka chata, 17. október 1998
* 15. roč. Zbojnícka chata, 17. október 1999
* 16. roč. Zbojnícka chata, 22. október 2000
* 17. roč. Rifugio Tagliaferri, Taliansko, 18.– 22. október 2001
* 18. roč. Chata pod Rysmi, 20. október 2002
* 19. roč. Glorer Hütte, Rakúsko, 25. október 2003
* 20. roč. Chata pod Soliskom, 23. október 2004
* 21. roč. Téryho chata, 23. október 2005
* 22. roč. Rifugio Tagliaferri, Taliansko, 21. október 2006
* 23. roč. Kamenná chata pod Chopkom, 20. október 2007
* 24. roč. Téryho chata, 18. október 2008
* 25. roč. Chata pod Rysmi, 26. október 2009
* 26. roč. Štefánikova chata pod Ďumbierom, Nízke Tatry, 24. október 2010
* 27. roč. Zbojnícka chata, 23. október 2011
* 28. roč. Kamenná chata pod Chopkom, Nízke Tatry, 20. október 2012
* 29. roč. Skalnaté pleso, 12. október 2013
* 30. roč. Chata pod Rysmi, 19. október 2014
* 31. roč. Chata pod Borišovom, Veľká Fatra, 30. október 2015
* Zbojnícka chata, 15. jún 2016
* 32. roč. Pforzheimer Hütte, (2 308 m n. m.), Rakúsko, Tirolsko, 13. október 2016
* 33. roč. Téryho chata, 25. október 2017
* 34. roč. Útulňa Andrejcová, (1 410 m n. m.), Nízke Tatry, 22. október 2018Šerpa rallye
* 37. roč. Zbojnícka chata, 23. október 2021

Referencie
----------

1. 1 2 3 4 5 6 7 8 9   ŠVORC, Jaro; KOLEKTÍV AUTOROV. *Preteky vysokohorských nosičov*. 1.. vyd. Poprad : SLZA, 2015. 176 s. ISBN 978-80-972091-0-0.

Externé odkazy
--------------

* Šerpa rallye
* Video
* Šerpa rallye